諸君和篇摩壘致師不容閉壁再繹前韵  其一
作者：鄭清之
朝代：宋

paragraphs: 平生周伯仁，耿耿空洞腹。
翛然猿鶴姿，豈辨鳩鷹目。
僕射不解事，居士偶題木。
種柳僅成五，樂園祗可獨。
皓首愧商隠，湛恩霑漢漉。
城府百無有，丘壑一已足。
詎省醉裙紅，安識墜樓綠。
生經未渠諳，酒頌聊喜讀。
耳熱聞秦聲，浪謂肉勝竹。
高陽有勍者，盛氣如曲沃。
直須殿上飲，撫床徑呼僕。
競看椀揮金，幾欲斗撞玉。
方丈食萬錢，娉婷珠一斛。
豈復堪束带，靡徙揖郡督。
耆壽祝老饕，嘉名艷春麴。
乃知梁州萄，大勝伯始菊。
相逢作青眼，洗去爾許俗。
泠然曲寡和，尚有騎能屬。
元和一漁翁，喜共學士六。
吳歈間雅奏，楚優效孫叔。
石鼎夜未央，春空雲已族。
何當一會期，清驩溢寒醁。